b'\n_START_ARTICLE_\nVestre Baray\n_START_PARAGRAPH_\nVestre Baray (khmer: \xe1\x9e\x94\xe1\x9e\xb6\xe1\x9e\x9a\xe1\x9e\xb6\xe1\x9e\x99\xe1\x9e\x8e\xe1\x9f\x8d\xe1\x9e\x91\xe1\x9e\xb9\xe1\x9e\x80\xe2\x80\x8b\xe1\x9e\x90\xe1\x9f\x92\xe1\x9e\x9b\xe1\x9e\xb6) er et reservoar i Angkor, Kambodsja, som ligger i \xc3\xb8st-vest retning like vest for ruinbyen Angkor Thom. Formen er rektangul\xc3\xa6r og det m\xc3\xa5ler ca. 8 ganger 2,1 kilometer. Vestre Baray er det st\xc3\xb8rste reservoaret i Angkor, og vannet holdes inne ved hjelp av store jorddiker. I midten av reservoaret ligger Vestre Mebon, et hindutempel bygget p\xc3\xa5 en kunstig \xc3\xb8y._NEWLINE_Byggingen av reservoaret startet trolig i det 11. \xc3\xa5rhundre under Kong Suryavarman I og ble ferdigstilt under hans etterf\xc3\xb8lger, kong Udayadityavarman II._NEWLINE_De angkorianske ingeni\xc3\xb8rene som skapte Vestre Baray kan p\xc3\xa5 enkelte steder synes \xc3\xa5 ha benyttet tidligere konstruksjoner underbyggingen. Den \xc3\xb8stre diken for eksempel, synes \xc3\xa5 v\xc3\xa6re en del av en demning som tilh\xc3\xb8stre kong Yasovarmans hovedstad, som hadde Phnom Bakheng i sentrum. Andre steder har reservoaret \xc3\xb8delagt eller lagt under vann tidligere byggverk. Under den s\xc3\xb8rlige diken ligger for eksempel mursteinspyramiden Ak Nam delvis nedgravd. P\xc3\xa5 bunnen vest i reservoaret har arkeologisker funnet grunnmurer, trapper og keramikksk\xc3\xa5r, noe som tyder p\xc3\xa5 at omr\xc3\xa5det var bebodd. En stele funnet i omr\xc3\xa5det, fra \xc3\xa5r 713, gir ytterligere bevis for tidligere bebyggelser. Den beskriver risfelt som ble tilbudt til en dronning Jayadevi._NEWLINE_Tidlige franske eksperter mente Vestre Baray har fungert som en enorm vanntank som ga vann til irrigasjonskanalene i t\xc3\xb8rre perioder, slik at jorda kunne gi flere avlinger ris hvert \xc3\xa5r. Mange nyere studier har imidlertid foresl\xc3\xa5tt at reservoaret hovedsakelig hadde symbolske funksjoner, som en stor jordisk representasjon av det hinduistiske Skapelsens Hav, med Vestre Mebon som sitt sentrum._NEWLINE_I dag er er det vann i den vestre enden \xc3\xa5ret rundt, og i regntiden n\xc3\xa5r vannet helt fram til den \xc3\xb8stre diken._NEWLINE_Med klart og stille vann er reservoaret i dag er et popul\xc3\xa6rt sted for bading og b\xc3\xa5tturer for lokalbefolkningen.'